ROZHODNUTIE KOMISIE
z 5. októbra 2004
o zmene a doplnení rozhodnutia 2004/630/ES schvaľujúceho programy na vykonávanie prieskumov moru hydiny u hydiny a voľne žijúceho vtáctva v členských štátoch v priebehu roka 2004 a stanovujúceho pravidlá predkladania správ a pravidlá získania finančných príspevkov Spoločenstva na náklady na vykonávanie týchto programov
(oznámené pod číslom K(2004) 3607)
(Text s významom pre EHP)
(2004/679/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch v oblasti veterinárstva (1), a najmä na jeho článok 20,
keďže:
(1)
Rozhodnutie 90/424/EHS stanovuje finančný príspevok od Spoločenstva na prijatie technických a vedeckých opatrení nevyhnutných na vypracovanie veterinárnej legislatívy Spoločenstva a na vzdelávanie alebo školenia vo veterinárnom sektore.
(2)
Rozhodnutie Komisie 2004/111/ES (2) na rok 2004 stanovuje vykonávanie prieskumov moru hydiny u hydiny a voľne žijúceho vtáctva v členských štátoch za podmienky, že plány prieskumov schváli Komisia; tieto prieskumy by mali zistiť prítomnosť nákazy u hydiny, čo bude viesť k revízii existujúcej legislatívy a prispeje k zvýšeniu vedomostí o možných spôsoboch ohrozenia zvierat a ľudí voľne žijúcimi zvieratami.
(3)
Programy predložené členskými štátmi Komisia na základe predpisov stanovených v rozhodnutí 2004/615/ES, ktorým sa mení a dopĺňa rozhodnutie 2004/111/ES o vykonávaní prieskumov moru hydiny u hydiny a voľne žijúceho vtáctva v členských štátoch v priebehu roka 2004, posúdila a zistila, že spĺňajú stanovené predpisy.
(4)
S ohľadom na ťažkosti, ktoré sa vyskytujú pri prvej realizácii takýchto programov, bol novým členským štátom predĺžený termín uzávierky na predloženie programov.
(5)
Programy členských štátov, ktoré už boli predložené, Komisia jednotlivo schválila rozhodnutím 2004/630/ES (3) a pridelila im finančný príspevok.
(6)
Programy, ktoré predložili nové členské štáty v súčasnosti, boli posúdené, a keďže spĺňajú stanovené predpisy, mali by byť schválené.
(7)
Rozhodnutie 2004/630/ES by malo byť s cieľom schválenia jednotlivých predložených programov nových členských štátov zmenené a doplnené; avšak s ohľadom na predchádzajúce skúsenosti získané počas veľkých epidémií moru hydiny by Spoločenstvo malo opätovne prideliť finančný príspevok.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2004/630/ES sa nahrádza prílohou k tomuto rozhodnutiu.
Článok 2
Toto rozhodnutie je adresované členským štátom.
V Bruseli 5. októbra 2004